V roku 2026 môžete poslať svoje 2% z dane aj rodičom (dôchodcom) aj neziskovej organizácii 
Humanus, n.o.

Naše údaje potrebné na vyplnenie Vyhlásenia o poukázaní podielu zaplatenej dane:
	 Obchodné meno:
	 Humanus, n.o.

	 IČO:
	 37986988 (zarovnáva sa sprava)



Ako darovať 2% pre Humanus, n.o.?
SOM ZAMESTNANEC A ZAMESTNÁVATEĽ ZA MŇA ROBÍ ROČNÉ ZÚČTOVANIE DANE ZA ROK 2025
Zamestnanci, ktorým zamestnávateľ vykoná ročné zúčtovanie dane, predkladajú daňovému úradu Vyhlásenie o poukázaní podielu zaplatenej dane.
Postup krokov:
1. Do 16.02.2026 požiadajte zamestnávateľa o vykonanie ročného zúčtovania zaplatených preddavkov na daň. 
2. V Žiadosti o ročné zúčtovanie dane (v VII. Oddiele) požiadajte zamestnávateľa, aby Vám vystavil tlačivo Potvrdenie o zaplatení dane.
3. Z vystaveného Potvrdenia o zaplatení dane zistíte dátum zaplatenia dane a zaplatenú daň, a vypočítate:
· 2% zo zaplatenej dane – to je maximálna suma, ktorú môžete poukázať v prospech našej organizácie. Táto suma musí byť minimálne 3,00 €.
· 3% zo zaplatenej dane  v prípade ak ste v roku 2025 vykonávali dobrovoľnícku činnosť v rozsahu najmenej 40 hodín a získali ste o tom Potvrdenie o dobrovoľníckej činnosti od organizácie/organizácií, pre ktoré ste v roku 2025 dobrovoľnícky pracovali. Suma, ktorú poukazujete musí byť minimálne 3,00 €. Potvrdenie o dobrovoľníckej činnosti sa prikladá k Vyhláseniu.
4. Stiahnite si VYHLÁSENIE o poukázaní podielu zaplatenej dane s našimi údajmi a POUČENIE na vyplnenie Vyhlásenia, vyplňte Vaše údaje a sumu, ktorú nám chcete poukázať.
Ak nám chcete oznámiť, že ste našej organizácii poukázali 2% alebo 3% z Vašej dane, zaškrtnite vo Vyhlásení súhlas so zaslaním Vašich údajov (daňový úrad nám zašle Vaše meno a adresu, nie poukázanú sumu).
5. Vyplnené Vyhlásenie spolu s Potvrdením o zaplatení dane, príp. aj Potvrdením dobrovoľníckej činnosti doručte do 30. 04. 2026 na ktorýkoľvek daňový úrad (  https://www.financnasprava.sk/sk/elektronicke-sluzby/verejne-sluzby/zistenie-miestnej-prislusnost)

SOM FYZICKÁ OSOBA, KTORÁ SI PODÁVA DAŇOVÉ PRIZNANIE K DANI Z PRÍJMOV ZA ROK 2025
Zamestnanci, ktorým zamestnávateľ vykoná ročné zúčtovanie dane, predkladajú daňovému úradu Vyhlásenie o poukázaní podielu zaplatenej dane.
Ak si za rok 2025 podávate daňové priznanie a rozhodnete sa Vaše 2% darovať  pre Humanus, n.o. , vypĺňate Vyhlásenie o poukázaní podielu zaplatenej dane priamo v daňovom priznaní. Vyhlásenie sa nachádza v VIII. Oddiele daňového priznania  typu A a v XII. Oddiele daňového priznania typu B.
V daňovom priznaní môžete poukázať 2% zaplatenej dane alebo ak ste v roku 2025 vykonávali dobrovoľnícku činnosť v rozsahu najmenej 40 hodín, môžete poukázať 3% zaplatenej dane. V takomto prípade ste povinný doložiť k daňovému priznaniu písomné Potvrdenie o dobrovoľníckej činnosti, ktoré Vám vystavia organizácie, pre ktoré ste vykonávali dobrovoľnícku činnosť.
Daňové priznanie za rok 2025 ste  povinný podať v lehote do 31. marca 2026. Ak si odložíte podanie daňového priznania, poukazujete 2% (3%) zaplatenej dane v predĺženom termíne, v ktorom budete podávať daňové priznanie.
Ak nám chcete oznámiť, že ste našej organizácii poukázali 2% alebo 3% z Vašej dane, zaškrtnite vo Vyhlásení súhlas so zaslaním Vašich údajov (daňový úrad nám zašle Vaše meno a adresu, nie poukázanú sumu).

SPOLOČNOSŤ (PRÁVNICKÁ OSOBA), KTORÁ PODÁVA DAŇOVÉ PRIZNANIE K DANI Z PRÍJMOV PRÁVNICKEJ OSOBY ZA ROK 2025
Právnická osoba  je oprávnená poukázať podiel zaplatenej dane v daňovom priznaní k dani z príjmov právnickej osoby. Vyhlásenie o poukázaní podielu zaplatenej dane sa nachádza v VI. Oddiele daňového priznania.
Právnická osoba poukazuje podiel zaplatenej dane do výšky 2% za podmienky, že v roku 2025 alebo najneskôr v lehote na podanie daňového priznania darovala finančné prostriedky najmenej vo výške 0,5% zaplatenej dane  nimi určeným organizáciám nezaloženým alebo nezriadeným na podnikanie na verejnoprospešné  účely vymedzené v § 50 ods. 5 zákona o dani z príjmov. Ak  právnická osoba  takýto finančný dar neposkytne, je oprávnená poukázať v daňovom priznaní  podiel zaplatenej dane len do výšky 1%.
Právnická  osoba môže poskytnúť podiel zaplatenej dane vo výške najmenej 8 eur. Môže určiť jedného alebo viacerých prijímateľov s uvedením príslušných súm, každému však najmenej 8 eur. Ďalší prijímatelia sa v daňovom priznaní uvádzajú v osobitnej prílohe, ktorá je povinnou prílohou daňového priznania právnickej osoby.
Ak nám chcete oznámiť, že ste našej organizácii poukázali podiel zaplatenej dane, zaškrtnite vo Vyhlásení súhlas so zaslaním Vašich údajov (daňový úrad nám zašle obchodné meno vašej organizácie, sídlo a právnu formu, nie  poukázanú sumu).

